Ontgroening: Geheime FB-groep skokWaarskuwing: Die foto onderaan die artikel is eksplisiet en mag sensitiewe lesers ontstel. Nagenoeg 750 mense, waaronder drie SR-lede asook verskeie HK-lede van die Noordwes-Universiteit (NWU) in Potchefstroom, is lid van ’n geheime Facebook-groep wat glo ontgroening ondersteun. Die NWU se koerant, Wapad, het onlangs van dié geheime groep bewus geword nadat ’n joernalis glo genooi is om by die groep aan te sluit. Wapad het in hul uitgawe van 23 Mei berig die geheime groep is verlede jaar gestig en het 746 lede van regoor die land. Dit wil voorkom of 250, sowat ‘n derde van al die lede, by die NWU studeer. Volgens die groepbeskrywing is dié groep vir almal wat ontgroen is en dink dit is ŉ tradisie wat nie moet uitsterf nie. “Dis die beste manier om gees te bou en die manne van die muise te skei,” word, volgens Wapad, op die Facebook-blad gesê. Die koerant berig daar is onlangs ’n foto van die beserings wat ’n groep studente glo opgedoen het ná hulle geslaan is. Dit is egter nie bekend hoe oud die foto is, of waar dit geneem is nie. Een van die inskrywings in die groep lees: “Gangkamp die naweek en Sondag is spesiale tugverhoor voor ons terugkom – jarre se gatte gaan BRAND by die rivier! lol” [sic]. “Jarre” verwys na eerstejaarstudente. Die drie SR-lede wat deel is van die groep, voer aan hulle is daar om die inhoud van die groep te monitor. Daar is nog geen ontgroeningsgevalle op die NWU-Puk aangemeld nie. Prof. Herman van Schalkwyk, die kampusrektor, het aan Wapad gesê dat menseregtevergrype en wanpraktyke nie op kampus geduld sal word nie. “Ek wil elke student uitnooi om ons te help met die uitroei van ontgroeningspraktyke en enige inligting waaroor beskik word deur te gee aan die studentedekaan sodat dit hanteer kan word. Om foto’s en videomateriaal van ontgroeningspraktyke op sosiale-netwerke te plaas gaan nie help om die probleem op te los nie,” het hy gesê. Bron: Wapad